CELEX: 32018D0703(01)
Language: el
Date: 2018-06-29 00:00:00
Title: Απόφαση της Επιτροπής, της 29ης Ιουνίου 2018, για τη σύσταση της πλατφόρμας της ΕΕ για την ασφάλεια των επιβατών σιδηροδρομικών μεταφορών από έκνομες ενέργειες

3.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 232/10
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Ιουνίου 2018
   για τη σύσταση της πλατφόρμας της ΕΕ για την ασφάλεια των επιβατών σιδηροδρομικών μεταφορών από έκνομες ενέργειες
   (2018/C 232/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Το άρθρο 91 παράγραφος 1 στοιχείο α) της Συνθήκης αναθέτει στην Ένωση και τα κράτη μέλη το καθήκον να καθορίζουν κοινούς κανόνες εφαρμοστέους στις διεθνείς μεταφορές που εκτελούνται από ή προς την επικράτεια κράτους μέλους ή που διέρχονται από την επικράτεια ενός ή περισσοτέρων κρατών μελών. Επιπλέον, το άρθρο 91 παράγραφος 1 στοιχείο δ) αναθέτει στην Ένωση την εξουσία να θεσπίζει «κάθε άλλη χρήσιμη διάταξη», με σκοπό τη χάραξη κοινής πολιτικής μεταφορών.
            
         
               (2)
            
            
               Σύμφωνα με το άρθρο 26 του κανονισμού (ΕΚ) αριθ. 1371/2007, σχετικά με τα δικαιώματα και τις υποχρεώσεις των επιβατών σιδηροδρομικών γραμμών, σιδηροδρομικές επιχειρήσεις, διαχειριστές υποδομών και υπεύθυνοι σταθμού, καθώς και τα κράτη μέλη, οφείλουν να εξασφαλίζουν την προσωπική ασφάλεια των επιβατών που μεταφέρονται με το σιδηροδρομικό σύστημα της Ευρωπαϊκής Ένωσης· οφείλουν επίσης να συνεργάζονται και να ανταλλάσσουν πληροφορίες σχετικά με τις ορθές πρακτικές για την πρόληψη ενεργειών που ενδέχεται να μειώσουν το επίπεδο ασφάλειας.
            
         
               (3)
            
            
               Για να βελτιωθεί η ασφάλεια των επιβατών των σιδηροδρομικών μεταφορών και σύμφωνα με τις διαβουλεύσεις που άρχισε η Επιτροπή (1), είναι αναγκαίο να ενταθεί η συνεργασία με τα κράτη μέλη και μεταξύ κρατών μελών, ιδίως για τη διασυνοριακή ασφάλεια, σε σιδηροδρομικούς σταθμούς και στις αμαξοστοιχίες. Προς τον σκοπό αυτό, η Επιτροπή χρειάζεται να προσφύγει στην εμπειρογνωσία ειδικών στο πλαίσιο συμβουλευτικού φορέα. Επομένως, είναι αναγκαίο να συσταθεί ομάδα εμπειρογνωμόνων της Επιτροπής και να καθορισθούν τα καθήκοντα και η δομή της. Η ομάδα θα πρέπει να συμβάλει στα εξής: τη διατύπωση συστάσεων που θα βοηθούν τα κράτη μέλη να συντονίζουν αποτελεσματικά μέτρα ασφάλειας των σιδηροδρόμων με στόχο τον μετριασμό των κινδύνων· την παροχή τεχνική εμπειρογνωσίας και υποστήριξης στην επικαιροποίηση και την εφαρμογή μεθοδολογίας αξιολόγησης της επικινδυνότητας, και· την εκπόνηση οδηγιών για τα σχέδια διαχείρισης κινδύνων.
            
         
               (4)
            
            
               Η ομάδα θα πρέπει να απαρτίζεται από τις αρχές των κρατών μελών που είναι αρμόδιες στον τομέα της ασφάλειας των επιβατών των σιδηροδρομικών μεταφορών.
            
         
               (5)
            
            
               Ορισμένες δραστηριότητες της ομάδας θα πρέπει να ωφεληθούν από την πείρα και τη γνώση των σχετικών σιδηροδρομικών φορέων. Οι εν λόγω φορείς μπορούν να διοριστούν ως μέλη ειδικών υποομάδων, έπειτα από δημόσια πρόσκληση υποβολής υποψηφιοτήτων.
            
         
               (6)
            
            
               Δεδομένης της ιδιαίτερης σημασίας της σιδηροδρομικής ασφάλειας, η οποία μπορεί να συμβάλει σημαντικά στη βελτίωση της ασφάλειας των σιδηροδρόμων από έκνομες ενέργειες, θα πρέπει να χορηγηθεί στον Οργανισμό Σιδηροδρόμων της Ευρωπαϊκής Ένωσης η ιδιότητα του παρατηρητή.
            
         
               (7)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (8)
            
            
               Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         
               (9)
            
            
               Είναι σκόπιμο να οριστεί τριετής περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασής της,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συστήνεται πλατφόρμα της ΕΕ για την ασφάλεια των επιβατών των σιδηροδρομικών μεταφορών, («η ομάδα»).
   Άρθρο 2
   Καθήκοντα
   Η ομάδα έχει ως καθήκον να παρέχει στην Επιτροπή συμβουλές και εμπειρογνωσία σε θέματα που σχετίζονται με την ασφάλεια των επιβατών των σιδηροδρομικών μεταφορών στην Ευρωπαϊκή Ένωση σε σιδηροδρομικούς σταθμούς και εντός των αμαξοστοιχιών, καθώς και να διευκολύνει τον συντονισμό και τη συνεργασία με τα κράτη μέλη και μεταξύ των κρατών μελών επί του θέματος.
   Η ομάδα έχει ιδίως ως καθήκον:
   
               1.
            
            
               να παρέχει συνδρομή στην Επιτροπή και να προωθεί την ανταλλαγή πληροφοριών και εμπειριών στον τομέα της ασφάλειας των σιδηροδρόμων από έκνομες ενέργειες, να εξετάζει τον τρόπο με τον οποίο η ασφάλεια των διασυνοριακών σιδηροδρομικών μεταφορών από έκνομες ενέργειες μπορεί να βελτιστοποιηθεί, καθώς και να μελετήσει συντονιστικό μηχανισμό για να εξασφαλιστεί η τακτική ανταλλαγή πληροφοριών με στόχο την αποφυγή ασυντόνιστων αποφάσεων σε εθνικό επίπεδο·
            
         
               2.
            
            
               να αναπτύσσει και να προβλέπει βέλτιστες πρακτικές και τεχνικές συμβουλές σχετικά με:
               
                           α)
                        
                        
                           την παροχή πληροφοριών στους επιβάτες σε περίπτωση συμβάντος ασφάλειας·
                        
                     
                           β)
                        
                        
                           την τεχνολογία ασφάλειας και την εκπόνηση λύσεων προσαρμοσμένων στα ιδιαίτερα χαρακτηριστικά των σιδηροδρόμων·
                        
                     
                           γ)
                        
                        
                           τις διαδικασίες ελέγχου του προσωπικού και την κατάλληλη εκπαίδευσή του σε θέματα ασφάλειας.
                        
                     
         
               3.
            
            
               να γνωμοδοτεί για τον σχεδιασμό μηχανισμού ταχείας αξιολόγησης νέων επικείμενων απειλών και περιστατικών ασφάλειας και να επιτυγχάνει κοινή κατανόηση και συμφωνία σχετικά με την αντιμετώπιση που απαιτείται για τον μετριασμό τυχόν νέων ή αυξημένων κινδύνων που διαπιστώνονται εν τω μεταξύ·
            
         
               4.
            
            
               να συμβάλλει στην ανάπτυξη και την επικαιροποίηση κοινής μεθοδολογίας αξιολόγησης τρομοκρατικών κινδύνων για τους επιβάτες και το προσωπικό των σιδηροδρομικών μεταφορών και να υποβάλλει έκθεση σχετικά με την εφαρμογή της εν λόγω μεθοδολογίας·
            
         
               5.
            
            
               να εκπονεί οδηγίες για τα προγράμματα διαχείρισης των κινδύνων ασφάλειας των σιδηροδρόμων που καλύπτουν μέτρα προστασίας και επιχειρησιακής αποκατάστασης για τους σιδηροδρόμους, τα οποία είναι δυνατόν να κλιμακωθούν ανάλογα με την εξέλιξη των εθνικών επιπέδων απειλής·
            
         
               6.
            
            
               να εδραιώσει τη συνεργασία με τα κράτη μέλη και μεταξύ αυτών σε θέματα που αφορούν μέτρα ασφάλειας των σιδηροδρόμων από έκνομες ενέργειες.
            
         Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα για κάθε θέμα που αφορά την ασφάλεια των επιβατών και του προσωπικού των σιδηροδρομικών μεταφορών.
   Άρθρο 4
   Σύνθεση
   1.   Μέλη είναι οι εθνικές αρχές των κρατών μελών που είναι αρμόδιες στον τομέα της ασφάλειας των σιδηροδρόμων από έκνομες ενέργειες.
   2.   Κάθε μέλος ορίζει έναν αντιπρόσωπο και έναν αναπληρωτή. Ένας εμπειρογνώμονας σε θέματα ασφάλειας των επιβατών των σιδηροδρομικών μεταφορών μπορεί να συνοδεύει κάθε αντιπρόσωπο ή αναπληρωτή, ώστε να εξασφαλισθεί υψηλό επίπεδο τεχνικής εμπειρογνωσίας.
   3.   Τα μέλη τα οποία δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας εμπειρογνωμόνων, ή τα οποία, κατά τη γνώμη της συναφούς υπηρεσίας της Επιτροπής, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή που έχουν υποβάλει την παραίτησή τους, δεν θα καλούνται πλέον να συμμετέχουν σε καμία συνεδρίαση της ομάδας και μπορούν να αντικατασταθούν για το υπόλοιπο της θητείας τους.
   Άρθρο 5
   Προεδρία
   Ο αντιπρόσωπος της Γενικής Διεύθυνσης Κινητικότητας και Μεταφορών («ΓΔ MOVE») προεδρεύει της ομάδας, σε στενό συντονισμό και συμφωνία με τη Γενική Διεύθυνση Μετανάστευσης και Εσωτερικών Υποθέσεων («ΓΔ HOME»).
   Άρθρο 6
   Λειτουργία
   1.   Η ομάδα ενεργεί κατόπιν αιτήματος της ΓΔ MOVE, σε διαβούλευση με τη ΓΔ HOME και σύμφωνα με τους σχετικούς οριζόντιους κανόνες της Επιτροπής για τις ομάδες εμπειρογνωμόνων («οριζόντιοι κανόνες») (3).
   2.   Οι συνεδριάσεις της ομάδας διεξάγονται, καταρχήν, στις εγκαταστάσεις της Επιτροπής.
   3.   Η ΓΔ MOVE παρέχει γραμματειακή υποστήριξη. Οι υπάλληλοι άλλων υπηρεσιών της Επιτροπής που ενδιαφέρονται για τις σχετικές εργασίες μπορούν να παρίστανται στις συνεδριάσεις της ομάδας και των υποομάδων της.
   4.   Κατόπιν συμφωνίας με τη ΓΔ MOVE, η ομάδα δύναται, με απλή πλειοψηφία των μελών της, να αποφασίζει τη διεξαγωγή συνεδριάσεων ανοικτών στο κοινό.
   5.   Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων της ομάδας είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη του προέδρου.
   6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της συναινετικά. Σε περίπτωση ψηφοφορίας, τα μέλη αποφασίζουν με απλή πλειοψηφία. Τα μέλη που καταψηφίζουν έχουν το δικαίωμα να επισυνάπτουν στις γνωμοδοτήσεις, στις συστάσεις ή στις εκθέσεις έγγραφο στο οποίο συνοψίζουν τους λόγους της τοποθέτησής τους.
   Άρθρο 7
   Υποομάδες
   1.   Η ΓΔ MOVE, σε διαβούλευση με τη ΓΔ HOME, μπορεί να συστήνει υποομάδες για την εξέταση ειδικών θεμάτων με βάση τους γενικούς όρους που έχει καθορίσει η ΓΔ MOVE, και παράλληλα διασφαλίζει ότι δεν υπάρχουν ήδη άλλες ομάδες στον τομέα αυτό. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις ολοκληρωθεί η αποστολή τους.
   2.   Η ΓΔ MOVE, σε διαβούλευση με τη ΓΔ HOME, μπορεί να ορίζει ως μέλη των υποομάδων ενδιαφερόμενους, έπειτα από δημόσια πρόσκληση υποβολής υποψηφιοτήτων.
   Άρθρο 8
   Προσκαλούμενοι εμπειρογνώμονες
   Η ΓΔ MOVE, σε διαβούλευση με τη ΓΔ HOME, μπορεί να καλεί εμπειρογνώμονες με ειδική εμπειρογνωσία σε θέμα της ημερήσιας διάταξης για να συμμετέχουν στις εργασίες της ομάδας ή των υποομάδων σε ad hoc βάση.
   Άρθρο 9
   Παρατηρητές
   1.   Ο Οργανισμός Σιδηροδρόμων της Ευρωπαϊκής Ένωσης έχει την ιδιότητα του παρατηρητή. Η ιδιότητα του παρατηρητή επιτρέπεται να χορηγείται σε ιδιώτες, οργανισμούς και δημόσιους φορείς άλλους από τις εθνικές αρχές των κρατών μελών, σύμφωνα με τους οριζόντιους κανόνες, με απευθείας πρόσκληση ή κατόπιν πρόσκλησης υποβολής υποψηφιοτήτων.
   2.   Οι οργανισμοί και οι δημόσιοι φορείς που έχουν λάβει την ιδιότητα του παρατηρητή ορίζουν τους εκπροσώπους τους.
   3.   Ο πρόεδρος μπορεί να επιτρέπει σε παρατηρητές και τους εκπροσώπους τους να συμμετέχουν στις συζητήσεις της ομάδας και να παρέχουν εμπειρογνωσία. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών από την ομάδα.
   Άρθρο 10
   Εσωτερικός κανονισμός
   Βάσει πρότασης και με τη σύμφωνη γνώμη της ΓΔ MOVE, η ομάδα εγκρίνει τον εσωτερικό της κανονισμό με απλή πλειοψηφία των μελών της. Η έγκριση του εσωτερικού κανονισμού πραγματοποιείται με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (4).
   Άρθρο 11
   Επαγγελματικό απόρρητο και χειρισμός διαβαθμισμένων πληροφοριών
   Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, υπόκεινται:
   
               1.
            
            
               στην υποχρέωση επαγγελματικού απορρήτου δυνάμει των Συνθηκών και των εκτελεστικών τους κανόνων που ισχύουν για όλα τα μέλη των οργάνων και του προσωπικού τους·
            
         
               2.
            
            
               στους κανόνες της Επιτροπής για την ασφάλεια σχετικά με την προστασία διαβαθμισμένων πληροφοριών της Ένωσης, που προβλέπονται στις αποφάσεις της Επιτροπής (ΕΕ, Ευρατόμ) 2015/443 (5) και 2015/444 (6).
            
         Σε περίπτωση μη τήρησης των υποχρεώσεων αυτών, η Επιτροπή μπορεί να λάβει όλα τα κατάλληλα μέτρα.
   Άρθρο 12
   Διαφάνεια
   1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων της Επιτροπής και άλλων παρόμοιων φορέων («μητρώο ομάδων εμπειρογνωμόνων»).
   2.   Όσον αφορά τη σύνθεση της ομάδας, δημοσιεύονται τα ακόλουθα στοιχεία στο μητρώο ομάδων εμπειρογνωμόνων:
   
               α)
            
            
               τα ονόματα των αρχών των κρατών μελών,
            
         
               β)
            
            
               τα ονοματεπώνυμα των παρατηρητών,
            
         
               γ)
            
            
               τα ονοματεπώνυμα των μελών των υποομάδων.
            
         3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο των ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστοτόπους δεν υπόκειται σε διαδικασία καταχώρισης χρήστη ή σε άλλον περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών. Εξαιρέσεις από τη δημοσίευση προβλέπονται μόνο εφόσον κριθεί ότι η δημοσιοποίηση εγγράφου θα υπονομεύσει την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου.
   Άρθρο 13
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα διαμονής των συμμετεχόντων στις δραστηριότητες της ομάδας και των υποομάδων επιστρέφονται από την Επιτροπή. Η επιστροφή εξόδων πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.
   Άρθρο 14
   Εφαρμογή
   Η παρούσα απόφαση εφαρμόζεται έως τις 13 Ιουνίου 2021.
   
      Βρυξέλλες, 29 Ιουνίου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  «Συνοπτική έκθεση: Σύνοψη της διαβούλευσης σχετικά με τη βελτίωση της ασφάλειας των επιβατών σιδηροδρομικών γραμμών», SWD(2018) 400.
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Απόφαση της Επιτροπής C(2016) 3301 της 30.5. 2016 για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
   
      (4)  Άρθρο 17 των οριζόντιων κανόνων.
   
      (5)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (6)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).